CELEX: 52010XP0084
Language: mt
Date: 2010-03-25 00:00:00
Title: Rakkomandazzjoni lill-Kunsill dwar il-65 Sessjoni tal-Assemblea Ġenerali tan-Nazzjonijiet Uniti Rakkomandazzjoni tal-Parlament Ewropew lill-Kunsill tal- 25 ta’ Marzu 2010 dwar il-65 Sessjoni tal-Assemblea Ġenerali tan-Nazzjonijiet Uniti (2010/2020(INI))

7.1.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 4/49
            
         Il-Ħamis 25 ta' Marzu 2010Rakkomandazzjoni lill-Kunsill dwar il-65 Sessjoni tal-Assemblea Ġenerali tan-Nazzjonijiet Uniti
   P7_TA(2010)0084
   Rakkomandazzjoni tal-Parlament Ewropew lill-Kunsill tal-25 ta’ Marzu 2010 dwar il-65 Sessjoni tal-Assemblea Ġenerali tan-Nazzjonijiet Uniti (2010/2020(INI))
   2011/C 4 E/08
   
      Il-Parlament Ewropew,
   wara li kkunsidra l-proposta għal rakkomandazzjoni lill-Kunsill magħmula minn Alexander Graf Lambsdorff f’isem il-Grupp ALDE dwar il-prijoritajiet tal-Unjoni Ewropea għall-65 Sessjoni tal-Assemblea Ġenerali tan-NU (B7-0243/2009),
   wara li kkunsidra r-rakkomandazzjoni tal-Parlament Ewropew tal-24 ta’ Marzu 2009 lill-Kunsill dwar il-prijoritajiet tal-UE għall-64 Sessjoni tal-Assemblea Ġenerali tan-NU (1),
   wara li kkunsidra l-prijoritajiet tal-UE għall-64 Assemblea Ġenerali tan-Nazzjonijiet Uniti adottati mill-Kunsill fid-9 ta’ Ġunju 2009 (10809/09),
   wara li kkunsidra l-64 Assemblea Ġenerali tan-NU (UNGA), b'mod partikulari r-riżoluzzjonijiet ta’ din l-entità dwar “Lejn sħubijiet globali” (2), “In-nisa u l-iżvilupp” (3), “Strateġija Internazzjonali biex innaqqsu d-diżastri” (4), “Armonija man-natura” (5), “Il-qagħda tad-drittijiet tal-bniedem fir-Repubblika Iżlamika tal-Iran” (6), “Il-promozzjoni ta’ distribuzzjoni ġeografika ġusta tal-membri fl-entitajiet tat-trattati tad-drittijiet tal-bniedem” (7), “Titjib tal-koperazzjoni internazzjonali fil-qasam tad-drittijiet tal-bniedem” (8), “Il-globalizzazzjoni u l-impatt tagħhom fuq it-tgawdija sħiħa tad-drittijiet kollha tal-bniedem” (9), “Insaħħu l-azzjoni tan-Nazzjonijiet Uniti fil-qasam tad-drittijiet tal-bniedem permezz tal-promozzjoni tal-koperazzjoni internazzjonali u l-importanza tan-nonselettività, tal-imparzjalità u tal-oġġettività” (10), “Il-promozzjoni ta’ ordni internazzjonali demokratiku u ġust” (11), “Id-drittijiet tat-tfal” (12), “It-tfal bniet” (13), “Rapport tal-Kunsill tad-Drittijiet tal-Bniedem” (14), “Il-Ħarsien tal-Klima dinjija għall-ġenerazzjonijiet preżenti u ġejjiena tal-umanità” (15), “Trattat għall-Projbizzjoni Komprensiva tat-Testijiet Nukleari” (16), “Lejn dinja mingħajr armamenti nukleari: naċċelleraw l-implimentazzjoni tal-impenji għal diżarm nukleari” (17), “Id-diżarm nukleari” (18), “Il-promozzjoni tal-multilateraliżmu fil-qasam tad-diżarm u tan-nonproliferazzjoni” (19),
   wara li kkunsidra l-Għanijiet ta’ Żvilupp tal-Millennju tan-Nazzjonijiet Uniti u l-impenji ta’ għajnuna tal-Istati Membri tal-UE fil-ġlieda kontra l-ġuħ u l-faqar,
   wara li kkunsidra l-Konferenza ta’ Reviżjoni tal-Partijiet tat-Trattat ta’ Nonproliferazzjoni tal-Armamenti Nukleari (NPT) 2010, ir-reviżjonijiet tal-Għanijiet ta’ Żvilupp għall-Millennju (MDGs), il-Kunsill tad-Drittijiet tal-Bniedem (HRC) u l-Kummissjoni għall-Konsolidazzjoni tal-Paċi (PBC),
   wara li kkunsidra l-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Protokoll ta’ Kjoto tal-UNFCCC,
   wara li kkunsidra r-riżoluzzjoni tiegħu tas-16 ta’ Diċembru 2009 dwar il-prospetti għall-Aġenda ta’ Doha għall-Iżvilupp wara s-Seba' Konferenza Ministerjali tad-WTO (20),
   wara li kkunsidra r-riżoluzzjoni tiegħu tal-25 ta’ Novembru 2009 dwar l-istrateġija tal-UE għall-Konferenza ta’ Kopenħagen dwar it-Tibdil fil-Klima (COP15) (21),
   wara li kkunsidra r-riżoluzzjoni tiegħu tat-22 ta’ Ottubru 2009 dwar il-bini tad-demokrazija fir-relazzjonijiet barranin tal-UE (22),
   wara li kkunsidra r-riżoluzzjoni tiegħu tat-8 ta’ Ottubru 2009 dwar l-effetti tal-kriżi finanzjarja u ekonomika globali fuq il-pajjiżi li qed jiżviluppaw u fuq il-koperazzjoni għall-iżvilupp (23),
   wara li kkunsidra r-riżoluzzjoni tiegħu tas-7 ta’ Mejju 2009 dwar l-integrazzjoni tal-ugwaljanza bejn is-sessi fir-relazzjonijiet barranin tal-UE u fil-konsolidazzjoni tal-paċi u tal-istrutturi tal-Istat (24),
   wara li kkunsidra r-riżoluzzjoni tiegħu tal-24 ta’ April 2009 dwar in-Nonproliferazzjoni tal-Armi Nukleari u l-ġejjieni tat-Trattat dwar in-Nonproliferazzjoni tal-Armi Nukleari (NPT) (25),
   wara li kkunsidra d-dikjarazzjoni tiegħu tat-22 ta’ April 2009 dwar il-kampanja “LE għall-Vjolenza kontra n-Nisa” (26),
   wara li kkunsidra r-riżoluzzjoni tiegħu tas-24 ta’ Marzu 2009 dwar il-kuntratti MDG (27),
   wara li kkunsidra r-riżoluzzjoni tiegħu tad-9 ta’ Ġunju 2005 dwar ir-riforma tan-Nazzjonijiet Uniti (28),
   wara li kkunsidra l-Artikolu 121(3) u l-Artikolu 97 tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Affarijiet Barranin u l-opinjoni tal-Kumitat għall-Iżvilupp (A7-0049/2010),
   
               A.
            
            
               billi s-sistema tan-NU, bil-leġittimità li ġejja mill-fatt li l-imseħbin tagħha ġejjin mid-dinja kollha, għadha ċentrali għall-formazzjoni u t-tisħiħ tat-teħid ta’ deċiżjonjiet globali u għall-iffaċċjar ta’ sfidi globali permezz ta’ multilateraliżmu effettiv ibbażat fuq id-Dritt Internazzjonali, il-prinċipji mħaddna fil-Karta tan-NU u fuq l-impenn komuni għall-implimentazzjoni tal-għanijiet adottati fis-Samit Dinji tan-NU 2005,
            
         
               B.
            
            
               billi l-Unjoni Ewropea hija impenjata mal-koperazzjoni multilaterali u t-tisħiħ tas-sistema tan-Nazzjonijiet Uniti; billi, għalhekk, l-UE għandha tkun mutur għall-isforzi għar-riforma tal-organizzazzjoni u tkompli tappoġġja b’mod sod l-irwol importanti tagħha fis-sistema internazzjonali,
            
         
               C.
            
            
               billi l-istruttura attwali tal-Kunsill tas-Sigurtà tan-NU ma tirriflettix ir-realtajiet u l-ħtiġiet tas-seklu 21; billi s-Segretarju Ġenerali tan-NU iqis ir-riforma tal-Kunsill tas-Sigurtà bħala parti mill-isforzi li qed isiru biex dan l-organu indispensabbli jsir aktar rappreżentattiv u effiċjenti b’mod ġenerali,
            
         
               D.
            
            
               billi l-UE u l-Istati Membri tagħha huma l-akbar kontributuri tas-sistema tan-NU li jipprovdu madwar 40 fil-mija tal-baġit evalwat tan-NU, ’il fuq minn 40 fil-mija tal-ispejjeż taż-żamma tal-paċi u 12 fil-mija tat-truppi, kif ukoll ’il fuq min-nofs il-finanzjament ċentrali tal-fondi u tal-programmi tan-NU,
            
         
               E.
            
            
               billi, skont it-Trattat ta’ Lisbona, l-Unjoni Ewropea issa se tkun rappreżentata fir-relazzjonijiet barranin u fil-fora internazzjonali minn entità waħda, il-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“Viċi President/Rappreżentant Għoli”) appoġġat minn servizz diplomatiku ġdid tal-UE; billi t-Trattat ta’ Lisbona ġab ukoll bidliet fil-prerogattivi tal-politiki barranin tal-Unjoni bħall-integrazzjoni akbar tal-komponenti differenti tal-azzjoni esterna tal-Unjoni, notevolment il-politika tal-iżvilupp,
            
         
               F.
            
            
               billi l-UE se tkun is-suċċessur tal-KE bħala osservatur fl-Assemblea Ġenerali tan-NU u korpijiet oħra tan-NU, bħala parti kontraenti ta’ għadd ta’ konvenzjonijiet tan-NU, u fi ftit każijiet eċċezzjonali bħall-FAO, bħala membru,
            
         
               G.
            
            
               billi l-Istati Membri tal-UE reċentement ma qablux dwar jekk għandhomx jattendu l-konferenza ta’ reviżjoni ta’ Durban dwar ir-razziżmu; billi ħarġu differenzi fl-iskrutinju tal-UE tal-imġiba taċ-Ċina f’dak li għandu x’jaqsam mal-jeddijiet tal-bniedem fil-UNHRC u fil-votazzjoni dwar ir-rapport Goldstone; billi dan kollu kien għad-detriment tal-influwenza tal-UE u l-kapaċità tagħha li tiddikjara l-valuri tagħha fin-NU,
            
         
               H.
            
            
               billi l-proliferazzjoni nukleari li kulma jmur qed tikber u li mhix kontrollata hi theddida dejjem akbar għad-dinja ħielsa; billi t-tisħiħ tat-tliet pilastri tat-Trattat ta’ Nonproliferazzjoni (NPT), jiġifieri n-nonproliferazzjoni, id-diżarm u l-koperazzjoni dwar l-użu ċivili tal-enerġija nukleari, se jkun ċentrali fil-Konferenza ta’ Reviżjoni tal-NPT li jmiss,
            
         
               I.
            
            
               billi, permezz tal-appoġġ tagħha għad-Dikjarazzjoni tal-Millennju dwar l-Iżvilupp fis-sena 2000, l-Unjoni Ewropea impenjat ruħha li tnaqqas b'nofs l-inċidenza ta’ faqar estrem fid-dinja kollha sas-sena 2015, filwaqt li tikkonċentra l-isforzi tagħha fuq il-progress tat-tmien Għanijiet ta’ Żvilupp tal-Millennju (MDGs),
            
         
               J.
            
            
               billi trid tingħata spinta ġdida permezz tal-innovazzjonijiet istituzzjonali relatati mal-arkitettura tas-sessi fis-sistema tan-NU sabiex jinkiseb approċċ ħolistiku u koerenti għall-integrazzjoni tas-sessi u l-empowerment tan-nisa,
            
         
               K.
            
            
               billi n-negozjati dwar ftehim internazzjonali komprensiv u vinkolanti dwar it-tibdil fil-klima għal wara l-2012 għandhom jirriżultaw fi qbil fil-Belt tal-Messiku f’Diċembru 2010; billi t-tibdil fil-klima jista’ jaggrava l-potenzjal għal kunflitti dwar ir-riżorsi naturali,
            
         1.   Jindirizza dawn ir-rakkomandazzjonijiet li ġejjin lill-Kunsill:
   
      
         L-Unjoni Ewropea fin-Nazzjonijiet Uniti
      
   
   
               (a)
            
            
               li jsaħħaħ, permezz ta’ djalogu mtejjeb mal-imsieħba ewlenin, il-multilateraliżmu effettiv biex tinbena NU aktar b’saħħitha; li jitrawwem l-approċċ tal-UE komuni, koerenti u konsistenti fin-NU li jistennew il-partijiet terzi,
            
         
               (b)
            
            
               li jistinka biex jipproġetta ruħu fis-sistema tan-NU bħala medjatur onest bejn id-diversi gruppi ta’ membri sabiex jippromwovi fehim komuni u koeżjoni akbar bejn it-tliet pilastri tan-Nazzjonijiet Uniti (il-paċi u s-sigurtà, l-iżvilupp u d-drittijiet tal-bniedem); li jippromwovi attivament u jindirizza sistematikament l-importanza ta’ multilateraliżmu effettiv fid-djalogi bilaterali tiegħu,
            
         
               (c)
            
            
               li jaħdem għal soluzzjonijiet li jippermettu li r-rwol estern isħaħ tal-Unjoni u r-responsabilità akbar tagħha jkunu aktar viżibbli għall-Istati Membri tan-NU, b'mod speċjali rigward l-allokazzjoni ta’ ħin adegwat għall-interventi u d-dritt ta’ inizjattiva fl-Assemblea Ġenerali tan-NU; li jagħmel użu komprensiv mill-għodda ta’ azzjoni esterna Ewropea kollha biex jitwettqu azzjonijiet effettivi u koerenti tal-UE fin-NU u sabiex tiżgura li d-Delegazzjoni tal-UE fin-NU fi New York tkun mgħammra kif jixraq għar-rwol akbar tagħha, partikolarment mil-lat ta’ persunal,
            
         
               (d)
            
            
               li jiżgura li l-UE titkellem b’vuċi waħda sabiex ssemma’ l-pożizzjoni tagħha, waqt li tittieħed tagħlima mill-konferenza tal-klima f’Kopenħagen f’Diċembru 2009,
            
         
               (e)
            
            
               li jiżgura li l-valuri u l-interessi tal-Unjoni jkunu rappreżentati b'mod effettiv u koerenti fis-sistema tan-NU; f'dan il-kuntest, biex jaħdem sabiex jiżgura li n-nomini mill-Istati Membri tal-UE għal karigi importanti fin-NU, li jkunu ġew miftehma bejn l-Istati Membri tal-UE, ikollhom l-appoġġ sħiħ tal-Unjoni; li jipproġetta lilu nnifsu bħala forza koeżiva li għandha l-ħila tagħti riżultati, speċjalment dwar votazzjonijiet sinifikattivi, sabiex tasal għal pożizzjonijiet uniti,
            
         
               (f)
            
            
               biex jitlob aktar koperazzjoni u djalogu sostantivi mal-amministrazzjoni l-ġdida tal-Istati Uniti, u mal-atturi globali u reġjonali emerġenti bħaċ-Ċina, l-Indja u l-Brażil, bl-għan li tinstab aġenda komuni u soluzzjonijiet komuni għall-isfidi dinjija fil-qafas multilaterali,
            
         
               (g)
            
            
               li jtejjeb, minħabba l-potenzjal ġdid tal-UE għall-koordinament intern u r-rappreżentanza esterna, l-ippjanar fit-tul tal-Unjoni speċifikament fir-rigward tal-avvenimenti ewlenin li ġejjin tan-NU bħar-Reviżjoni tal-Għanijiet ta’ Żvilupp tal-Millennju u l-Konferenza ta’ Reviżjoni tal-NPT fl-2010, kif ukoll ir-reviżjonijiet tal-Kunsill tad-Drittijiet tal-Bniedem u tal-Kummissjoni għall-Konsolidazzjoni tal-Paċi (PBC) fl-2011,
            
         
      
         Il-Governanza dinjija u r-riforma tan-NU
      
   
   
               (h)
            
            
               li jieħu rwol ewlieni fid-dibattitu attwali dwar il-governanza dinjija u jiżgura li jkun hemm pontijiet ċari bejn il-ħidma tal-G20 u tan-NU, bħala l-korp leġittimu għal azzjoni dinjija,
            
         
               (i)
            
            
               li tittieħed azzjoni tanġibbli u inizjattivi ġodda fl-appoġġjar tal-proċess ta’ riforma tas-sistema tan-NU, waqt li tkun enfasizzata l-ħtieġa għal riforma komprensiva tal-Kunsill tas-Sigurtà fl-aspetti kollha tagħha,
            
         
               (j)
            
            
               li jħeġġeġ lill-Viċi-President/Rappreżentant Għoli biex tibni pożizzjoni iktar koeżiva fost l-Istati Membri tal-UE dwar ir-riforma tal-Kunsill tas-Sigurtà tan-NU u biex tippromwovi din il-pożizzjoni fin-NU; li jenfasizza li l-UE għad għandha l-għan li tikseb siġġu f'Kunsill tas-Sigurtà ġaladarba jiżdiedu n-numru ta’ siġġijiet fih,
            
         
               (k)
            
            
               (ia) li jippromwovi partiċipazzjoni aktar b’saħħitha minn parlamenti nazzjonali u transnazzjonali fl-attivitajiet tan-NU bl-għan li jsaħħu n-natura demokratika tan-Nazzjonijiet Uniti, tal-programmi u tal-aġenziji tagħha u biex jappoġġja inizjattivi mis-soċjetà ċivili u mill-parlamenti għal dan l-għan,
            
         
               (l)
            
            
               li jżid fl-isforzi sabiex jagħti nifs ġdid lill-Assemblea Ġenerali tan-NU f'azzjoni konċertata ma' sħab ewlenin billi jsarraf suġġerimenti tal-Gruppi ta’ Ħidma Ad Hoc u rakkomandazzjonijiet ta’ uffiċjali tan-NU bħall-President tal-64 Assemblea Ġenerali tan-NU f'passi konkreti ħalli jtejbu ir-rwol, l-awtorità, il-prestazzjoni u l-effiċjenza tal-Assemblea kif ukoll iżidu t-trasparenza tax-xogħol tagħha,
            
         
               (m)
            
            
               li jagħti kontribut għall-implimentazzjoni ta’ arkitettura ġdida tas-sessi kif ukoll innovazzjonijiet istituzzjonali relevanti bil-għan li malajr kemm jista’ jkun tinħoloq entità komposta b’mod aktar koerenti li taħdem għall-promozzjoni tal-ugwaljanza bejn is-sessi u l-ħarsien u l-empowerment tan-nisa, anke f'sitwazzjoni ta’ kunflitt jew ta’ wara l-kunflitt,
            
         
      
         Il-Paċi u s-Sigurtà
      
   
   
               (n)
            
            
               li jappoġġja bis-sħiħ l-isforzi tas-Segretarju Ġenerali tan-NU biex jiddefinixxi aħjar il-kunċett tal-prinċipju tar-Responsabilità ta’ Protezzjoni (R2P), biex jenfasizza l-importanza tiegħu fil-pervenzjoni tal-kunflitti filwaqt li jħeġġu l-implimentazzjoni tiegħu,
            
         
               (o)
            
            
               li jappoġġja l-inizjattiva tal-Istati Membri tal-UE biex jadottaw riżoluzzjoni tan-NU dwar armi kimiċi mormija fil-baħar u t-theddid li jirrappreżentaw għall-ekoloġija, is-saħħa, is-sigurtà u l-ekonomija, kif ukoll dwar il-ħtieġa biex tissaħħaħ il-koperazzjoni internazzjonali u reġjonali dwar din il-kwistjoni u biex jaqsmu l-informazzjoni, l-esperjenza u t-teknoloġiji fuq bażi volontarja,
            
         
      Il-Ġestjoni tal-Kriżijiet, iż-Żamma tal-Paċi u l-Konsolidazzjoni tal-Paċi
   
   
               (p)
            
            
               li jikkontribwixxi għat-titjib tal-kapaċitajiet taż-żamma tal-paċi tan-NU sabiex jonqos ir-riskju li dawn jiġġebbdu żżejjed u għall-promozzjoni tal-inkorporazzjoni tal-kunċett tal-konsolidazzjoni tal-paċi fl-azzjoni għat-twettiq tal-paċi; li jieħu pożizzjoni ta’ tmexxija fit-tiftix ta’ mezzi ġodda għaż-żamma tal-paċi tan-NU billi jiġu enfasizzati s-sinerġiji bejn il-pajżani u l-militar u billi jitjieb il-koordinament bejn diversi msieħba reġjonali, partikolarment bejn l-UE u l-Unjoni Afrikana,
            
         
               (q)
            
            
               li jtejjeb, fil-qafas tas-sħubija UE-NU, l-iskjerament konġunt ta’ missjonijiet ta’ paċi fuq mandat tan-NU; li jħeġġeġ lill-entitajiet rispettivi tan-NU jkomplu jsaħħu s-sħubijiet internazzjonali u reġjonali li jaħdmu għall-paċi, speċjalment biex ikum żgurat l-aħjar użu possibbli ta’ riżorsi limitati,
            
         
               (r)
            
            
               li jaħdem għal pożizzjoni u azzjonijiet koerenti tal-UE rigward ir-reviżjoni tal-Kummissjoni għall-Konsolidazzjoni tal-Paċi fl-2011; li jappoġġa l-isforzi intiżi li jikber ir-rwol tal-Kummissjoni għall-Konsolidazzjoni tal-Paċi fil-faċilitar u l-iżgurar tas-sostenibilità tal-ftehimiet tal-paċi u li jsaħħaħ ir-rwol konsultattiv tagħha fil-konfront tal-Kunsill tas-Sigurtà,
            
         
               (s)
            
            
               li jkompli jrawwem il-koperazzjoni UE-NU fil-qasam tal-irkupru ta’ wara l-kriżijiet u li jaħdem għal approċċi komprensivi għas-sostenn tal-paċi, il-prevenzjoni tal-kunflitti u l-indirizzar ta’ firxa vasta ta’ kundizzjonijiet politiċi, ekonomiċi, soċjali u ambjentali li jikkontribwixxu għall-eskalazzjoni ta’ konflitti fis-soċjetajiet,
            
         
      Id-diżarm nukleari u n-nonproliferazzjoni, id-diżarm konvenzjonali u l-kontroll tal-armi, il-ġlieda kontra t-terroriżmu
   
   
               (t)
            
            
               li jaħdem b'mod koerenti, konsistenti u effiċjenti mal-Istati Membri tal-UE lejn il-kisba ta’ eżitu pożittiv għall-Konferenza ta’ reviżjoni tal-NPT fl-2010; li jimpenja ruħu għall-għan tad-diżarm nukleari komplut li jkun konformi mar-Riżoluzzjoni 1887 tal-Kunsill tas-Sigurtà tan-NU li japprova l-għan ta’ dinja ħielsa mill-armamenti nukleari ġaladarba l-kundizzjonijiet jintlaħqu, u diżarm b'kontroll internazzjonali strett u effettiv; li japprofondixxi d-djalogu tiegħu mal-poteri nukleari kollha biex jaħdmu lejn aġenda komuni mmirata lejn tnaqqis gradwali u l-eliminazzjoni eventwali tal-ħażna ta’ testati nukleari filwaqt li jtejbu l-mezzi ta’ verifika; li jħeġġeġ ir-ratifika u d-dħul fis-seħħ tat-Trattat Komprensiv dwar il-Projbizzjoni tal-Ittestjar Nukleari (CTBT)(AM 49),
            
         
               (u)
            
            
               li jappoġġa l-amministrazzjoni tal-Istati Uniti fl-impenn mistqarr tagħha għal diżarm nukleari dinji mħeġġeġ mill-viżjoni tal-President Obama ta’ dinja mingħajr armamenti nukleari u li jilqa' l-inizjattivi differenti meħuda minn xi Stati Membri tal-UE biex jinnegozjaw l-irtirar ta’ armi nukleari mit-territorju Ewropew f’koperazzjoni sħiħa mar-Russja sabiex ikun hemm irtirar proporzjonat,
            
         
               (v)
            
            
               li jenfasizza l-ħtieġa ta’ kontroll tal-armi aktar effettiv, inklużi l-armi żgħar u l-munizzjon li jkun fih uranju eżawrit, u li jeżerċita l-influenza tiegħu favur sforzi u miżuri ta’ diżarm usa' u aktar prattiċi u effettivi;li jenfasizza l-ħtieġa għal implimentazzjoni sħiħa tal-Konvenzjoni ta’ Armi Kimiċi (CWC), il-Konvenzjoni ta’ Armi Bijoloġiċi u Tossiċi (BTWC), il-Konvenzjoni dwar il-Munizzjoni tat-tip Cluster (CCM), u l-Konvenzjoni tal-Mini tal-Art Kontra l-Persunal (APMC), waqt li jenfasizza l-ħtieġa għal aktar żvilupp tar-reġim internazzjonali kontra l-proliferazzjoni tal-armi tal-qerda tal-massa,
            
         
               (w)
            
            
               li jsaħħaħ il-koperazzjoni u l-koordinazzjoni mal-imsieħba ewlenin fil-ġlieda kontra t-terroriżmu fuq il-bażi ta’ rispett sħiħ tad-Dritt Internazzjonali u tad-drittijiet tal-bniedem, li jappoġġa l-isforzi kontroterroristiċi multilaterali tan-NU (inklużi l-passi biex is-sistema tal-Lista Terrorista tan-NU ssir konformi mal-istandards tad-Dritt Internazzjonali tad-Drittijiet tal-Bniedem) kif ukoll l-implimentazzjoni effettiva tal-Istrateġija Kontroterroristika Globali tagħha; li jżid l-isforzi biex jintlaħaq ftehim u jikkonkludi konvenzjoni komprensiva dwar it-terroriżmu internazzjonali; li jikkopera meta ħajjet l-ostaġġi tkun f’riskju,
            
         
      
         L-iżvilupp u t-tibdil fil-klima
      
   
   
               (x)
            
            
               li jeżerċita r-rwol ta’ mexxej fit-tisħiħ tal-effikaċja tal-għajnuna għall-iżvilupp tan-NU minħabba li l-frammentazzjoni attwali tista’ twassal għal marġinalizzazzjoni gradwali tan-NU bħala attur ewlieni fl-iżvilupp; li jinsisti fuq qafas tal-ipprogrammar u tal-operat aktar koerenti għan-NU biex jgħin ikabbar sal-massimu l-impatt tal-għajnuna għall-iżvilupp tan-NU,
            
         
               (y)
            
            
               li jinsisti li l-kriżi ma tintużax bħala skuża biex jiġi evitat jew pospost ir-rispons globali meħtieġ għat-tibdil fil-klima u għad-degradazzjoni ambjentali, u minflok jintuża r-rispons tal-kriżi bħala opportunità biex tiġi stabbilita l-bażi ta’ ekonomija ħadra ġdida u moderna; f’dan il-kuntest, l-Inizjattiva tal-Ekonomija Ħadra, li tnediet mill-Programm Ambjentali tan-Nazzjonijiet Uniti, għandha tkun appoġġjata bis-sħiħ u d-diskussjonijiet relatati dwar Patt Ġdid Aħdar Dinji għandhom jiġu inkoraġġati,
            
         
               (z)
            
            
               li jenfasizza l-ħtieġa għal tkabbir u żvilupp ekonomiku sostenibbli,
            
         
               (aa)
            
            
               li jerġa' jsostni l-prinċipju li l-politika ta’ għajnuna għall-iżvilupp għandha tkun imfassla bi sħab mal-pajjiżi benefiċjarji,
            
         
      Għanijiet tal-Iżvilupp tal-Millennju
   
   
               (ab)
            
            
               li bi tħejjija għall-Konferenza ta’ Reviżjoni tal-Għanijiet ta’ Żvilupp tal-Millennju, jerġa' jikkonferma l-impenji tiegħu għall-miri li għandhom jintlaħqu sal-2015; li jħeġġeġ lill-imsieħba kollha jagħmlu l-istess ħaġa, u jsemmi l-fatt li d-donaturi qed jonqsu mill-wegħdiet li għamlu fl-2005 dwar il-flussi annwali ta’ għajnuna u li l-progress ġenerali kien bil-mod wisq biex ħafna mill-għanijiet jintlaħqu sal-2015,
            
         
               (ac)
            
            
               li jeżerċita tmexxija soda bi tħejjija għal-laqgħa plenarja ta’ livell għoli dwar l-MDGs, filwaqt li jiġu promossi b'mod partikulari l-objettivi li ġejjin:
               
                           —
                        
                        
                           il-konferma mill-ġdid tal-objettivi u l-miri tal-MDGs bħala l-minimu li għandu jintlaħaq sal-2015, filwaqt li jingħeleb kull tentattiv li jwassal biex jiċċekknu, jiddgħajfu jew jiġu posposti l-wegħdiet li saru;
                        
                     
                           —
                        
                        
                           ftehim mill-pajjiżi żviluppati u dawk li qed jiżviluppaw dwar azzjonijiet imħaffa, fosthom pjanijiet u impenji ċari u konkreti, billi l-komunità internazzjonali mhijiex f'qagħda li tonora l-wegħdiet tal-MDGs u aktar minn miljun persuna għadhom jgħixu f'kundizzjonijiet ta’ faqar estrem, u din iċ-ċifra hija mistennija li tiżdied;
                        
                     
                           —
                        
                        
                           sinjal ċar li se tiġi adottata aġenda ġdida aktar ambizzjuża għall-qerda tal-faqar qabel l-2015, filwaqt li jiġu żgurati sforzi kontinwi għall-qerda totali tal-faqar;
                        
                     
                           —
                        
                        
                           enfasi fuq koordinazzjoni aħjar bejn l-aġenziji tan-Nazzjonijiet Uniti u qafas operattiv koerenti tan-Nazzjonijiet Uniti sabiex jiġi evitat it-tifrik biex jintlaħqu l-MDGs,
                        
                     
         
               (ad)
            
            
               li jikkomunika bl-aktar mod qawwi li t-twettiq tal-MDGs mhuwiex biss obbligu morali iżda huwa wkoll kontribut ewlieni għall-promozzjoni tal-prosperità, l-istabilità, is-sigurtà u l-ġustizzja soċjali fid-dinja,
            
         
               (ae)
            
            
               li jenfasizza l-fatt li l-komunità internazzjonali għandha tagħmel aktar sforzi biex tindirizza l-effetti negattivi tal-kriżi ekonomika dinjija u tat-tibdil fil-klima fil-pajjiżi li qed jiżviluppaw; li jiġu proposti mekkaniżmi ta’ finanzjament innovattivi bħalma hija t-taxxa internazzjonali fuq it-tranżazzjonijiet finanzjarji,
            
         
               (af)
            
            
               li jittieħdu impenji konkreti biex ikunu żgurati koordinazzjoni u koerenza aħjar fil-politiki u t-twettiq tal-MDG 8 kif ukoll biex jitnaqqas id-distakk fil-finanzjament u jintlaħqu l-miri ta’ Gleneagles 2010 ta’ madwar USD 154 biljun (skont il-prezzijiet tal-2008) għall-Għajnuna Uffiċjali għall-Iżvilupp totali,
            
         
               (ag)
            
            
               li jerġa' jafferma, fil-qafas tal-laqgħa plenarja ta’ livell għoli dwar l-MDGs, l-impenn kollettiv tiegħu li sal-2015 jalloka 0.7 % tad-Dħul Gross Nazzjonali (GNI) għall-Għajnuna Uffiċjali għall-Iżvilupp (ODA), bi skedi taż-żmien ċari u vinkolanti għal kull Stat Membru,
            
         
               (ah)
            
            
               li jinsisti ħalli l-fondi għall-Għanijiet ta’ Żvilupp tal-Millennju ma jintużawx biex jiġu trattati l-konsegwenzi tal-kriżi finanzjarja u tat-tibdil fil-klima; u li minflok, għandhom jiġu mobilizzati aktar fondi u għandhom tiġi mnedija azzjoni aktar effettiva biex jinkisbu l-għanijiet fejn il-progress kien limitat ħafna, bħal fil-każ tal-Għan Nru 5 (is-saħħa tal-omm) u l-Għan Nru 4 (il-mortalità tat-tfal); li jiffoka l-attenzjoni fuq l-attivazzjoni mill-ġdid tal-MDGs skont aġenda u pjan direzzjonali għall-perjodu 2010-2015,
            
         
      
         It-tibdil fil-klima
      
   
   
               (ai)
            
            
               li jippromwovi dibattitu fil-perspettiva tal-Konferenza li jmiss tal-Partijiet għall-Konvenzjoni Qafas tan-NU dwar it-Tibdil fil-Klima (COP16) fil-Messiku f'Diċembru 2010 u li jibda jibni kunsens dwar l-adozzjoni ta’ ftehim internazzjonali vinkolanti ġdid dwar it-tibdil fil-klima għall-perjodu ta’ wara l-2012,
            
         
               (aj)
            
            
               li jevita l-iżbalji organizzattivi u strutturali tal-COP15 f'Kopenħagen, li ma rriżultatx fi ftehim internazzjonali vinkolanti, billi jissuġġerixxi regoli speċifiċi għall-ivvutar, ibbażati fuq maġġoranzi sinifikattivi, sabiex jiffaċilitaw il-progress fin-negozjati,
            
         
      
         Id-Drittijiet tal-Bniedem
      
   
   
      Kwistjonijiet istituzzjonali
   
   
               (ak)
            
            
               li jħeġġeġ lill-Viċi President/Rappreżentant Għoli biex titkellem b’vuċi waħda f’isem l-Istati Membri kollha tal-UE meta tindirizza kwistjonijiet tad-drittijiet tal-bniedem, u anke li tistieden lil kull Stat Membru jenfasizza l-pożizzjonijiet unifikati tal-UE ħalli jkollhom aktar piż, waqt li jiġi kkunsidrat li, skont l-Artikolu 21 tat-TUE, l-universalità u l-indiviżibilità tad-drittijiet tal-bniedem u l-libertajiet fundamentali hu wieħed mill-prinċipji li għandhom imexxu l-azzjoni tal-Unjoni fix-xena internazzjonali, u li l-appoġġ tad-demokrazija u d-drittijiet tal-bniedem huma wieħed mill-għanijiet tal-azzjoni esterna tiegħu,
            
         
               (al)
            
            
               li jikseb, fi djalogu bikri u sustantiv mal-Istati Membri tal-UE u mal-membri tan-NU, strateġija ta’ negozjar proattiva u effiċjenti kif ukoll pożizzjoni komuni dwar ir-reviżjoni tal-2011 tal-Kunsill tad-Drittijiet tal-Bniedem, filwaqt li jitqies li r-reviżjoni tal-metodi ta’ ħidma se ssir f'ġinevra, filwaqt li l-istatus tal-entità se jiġi diskuss fi New York; li jsaħħaħ it-Tielet Kumitat, bil-membri universali tiegħu, bħala mezz ta’ komunikazzjoni għall-każijiet tad-drittijiet tal-bniedem diskussi mill-HRC, filwaqt li niftakru li t-Tielet Kumitat jista’ wkoll jikkumpensa għan-nuqqasijiet tal-HRC,
            
         
               (am)
            
            
               li jaqbel ma' msieħba transreġjonali fir-reviżjoni tal-HRC dwar il-kriterji tas-sħubija u dwar linji gwida biex jintużaw waqt il-ħatra tal-HRC; li jrawwem it-tisħiħ tal-HRC u l-Proċeduri Speċjali mingħajr ma jiftaħ il-pakkett tal-Bini tal-Istituzzjonjiet u billi jżomm l-indipendenza tal-Uffiċċju tal-Kummissarju Għoli għad-Drittijiet tal-Bniedem; li jappoġġja l-possibilità li l-HRC jindirizza ksur speċifiku tad-drittijiet tal-bniedem fir-riżoluzzjoni tal-pajjiżi,
            
         
               (an)
            
            
               li jappoġġa l-Assistent Segretarju Ġenerali l-ġdid fl-Uffiċċju tal-Kummissarju Għoli għad-Drittijiet tal-Bniedem (OHCHR) tan-NU sabiex l-aspetti tad-drittijiet tal-bniedem jiġu integrati fid-deċiżjonijiet ewlenin tal-politika u tal-ġestjoni fil-Kwartieri Ġenerali tan-NU fi New York,
            
         
      Kwistjonijiet tad-drittijiet tal-bniedem
   
   
               (ao)
            
            
               li jħeġġeġ li l-Assemblea Ġenerali tan-NU tkompli tindirizza s-sitwazzjonijiet ta’ pajjiżi speċifiċi fir-riżoluzzjonijiet filwaqt li taħdem biex ikun evitat l-użu tan-“No Action Motions”, (Mozzjonijiet ta’ Ebda Azzjoni),
            
         
               (ap)
            
            
               li jeżerċita tmexxija fil-promozzjoni u l-protezzjoni tad-drittijiet tal-bniedem, inklużi d-drittijiet tal-membri ta’ gruppi vulnerabbli u minoranzi, il-libertà tal-espressjoni u l-midja ħielsa, il-libertà tar-reliġjon, id-drittijiet tat-tfal, il-protezzjoni tad-difensuri tad-drittijiet tal-bniedem u l-koperazzjoni mas-soċjetà ċivili,
            
         
               (aq)
            
            
               li jippromwovi bis-saħħa l-prijoritizzazzjoni tad-drittijiet tal-bniedem fit-tfassil tar-rispons għar-riċessjoni finanzjarja dinjija, għax l-impatt negattiv tagħha qed jinħass b’mod sproporzjonat mis-setturi diġà marġinalizzati tal-popolazzjoni f’bosta pajjiżi fejn it-tgawdija tad-drittijiet tal-bniedem hija ferm limitata jew imfixkla għalkollox,
            
         
               (ar)
            
            
               li jikkonċentra l-isforzi għat-tisħiħ tax-xejra dinjija lejn l-abolizzjoni tal-piena tal-mewt billi jaħdem għall-adozzjoni tar-riżoluzzjoni relevanti dwar il-piena tal-mewt; li jappoġġja l-isforzi kollha biex tinqered it-tortura u b’mod partikolari jinkoraġġixxi l-adozzjoni tal-Protokoll Fakultattiv għall-Konvenzjoni tan-NU dwar it-Tortura,
            
         
      L-integrazzjoni sistematika tas-sessi u l-empowerment tan-nisa
   
   
               (as)
            
            
               li jistinka favur l-empowerment ta’ aktar nisa biex dawn ikunu jistgħu jaqdu r-rwol vitali tagħhom li jagħtu kontribut għall-paċi, is-sigurtà u r-rikonċiljazzjoni dejjiema u li jippromwovi l-parteċipazzjoni tagħhom fil-medjazzjoni u fir-riżoluzzjoni tal-kunflitti, anke minħabba li dalwaqt se jiġi ċċelebrat l-10 anniversarju tar-Riżoluzzjoni 1325 tal-Kunsill tas-Sigurtà tan-NU; li jħeġġeġ lill-dawk l-Istati Membri tal-UE li għadhom ma sarux attivi f'dan ir-rigward biex jipproduċu pjanijiet ta’ azzjoni nazzjonali biex tiġi implimentata r-riżoluzzjoni,
            
         
               (at)
            
            
               li juri l-impenn qawwi tiegħu lejn ir-Riżoluzzjoni 1325 tal-Kunsill tas-Sigurtà tan-NU adottata fl-2000 billi jieħu sehem fl-avvenimenti li jfakkru l-10 anniversarju tagħha,
            
         
               (au)
            
            
               li jiġġieled b'mod riżolut u bil-mezzi kollha kontra l-istupru u l-vjolenza sesswali bħala arma tal-gwerra; li jappoġġa l-prinċipju li dawn id-delitti għandhom jiġu kkastigati bħala delitti tal-gwerra u delitti kontra l-umanità u li l-vittmi ta’ dan it-tip ta’ delitti għandhom igawdu minn programmi ta’ appoġġ speċifiċi; li jappoġġa lir-Rappreżentant Speċjali dwar il-Ġlieda kontra l-Vjolenza Sesswali fil-Kunflitti li għadu kemm inħatar mis-Segretarju Ġenerali tan-NU,
            
         
      
         Rakkomandazzjonijiet finali
      
   
   
               (av)
            
            
               li jagħmel sforzi sabiex jinkludi punt separat fuq l-aġenda tal-65 Assemblea Ġenerali tan-NU dwar il-koperazzjoni bejn l-Organizzazzjoni tan-Nazzjonijiet Uniti, assemblej reġjonali, parlamenti nazzjonali u l-Unjoni Interparlamentari (IPU) sabiex jitrawwem dibattitu dwar kif il-membri parlamentari, il-parlamenti nazzjonali u l-assemblej parlamentari reġjonali jista’ jkollhom rwol aktar attiv fin-Nazzjonijiet Uniti, b'konformità mad-deċiżjoni li ttieħdet mit-63 Assemblea Ġenerali tan-NU fir-riżoluzzjoni tagħha dwar “Il-Koperazzjoni bejn in-Nazzjonijiet Uniti u l-Unjoni Interparlamentari” (A/RES/63/24);
            
         *
   * *
   2.   Jagħti istruzzjonijiet lill-President tiegħu biex jgħaddi din ir-rakkomandazzjoni lill-Viċi President/Rappreżentant Għoli, lill-Kunsill u, għal skopijiet ta’ informazzjoni, lill-Kummissjoni.
   
      (1)  Testi adottati, P6_TA(2009)0150.
   
      (2)  A/RES/64/223.
   
      (3)  A/RES/64/217.
   
      (4)  A/RES/64/200.
   
      (5)  A/RES/64/196.
   
      (6)  A/RES/64/176.
   
      (7)  A/RES/64/173.
   
      (8)  A/RES/64/171.
   
      (9)  A/RES/64/160.
   
      (10)  A/RES/64/158.
   
      (11)  A/RES/64/157.
   
      (12)  A/RES/64/146.
   
      (13)  A/RES/64/145.
   
      (14)  A/RES/64/143.
   
      (15)  A/RES/64/73.
   
      (16)  A/RES/64/69.
   
      (17)  A/RES/64/57.
   
      (18)  A/RES/64/53.
   
      (19)  A/RES/64/34.
   
      (20)  Testi adottati, P7_TA(2009)0110.
   
      (21)  Testi adottati, P7_TA(2009)0089.
   
      (22)  Testi adottati, P7_TA(2009)0056.
   
      (23)  Testi adottati, P7_TA(2009)0029.
   
      (24)  Testi adottati, P6_TA(2009)0372.
   
      (25)  Testi adottati, P6_TA(2009)0333.
   
      (26)  Testi adottati, P6_TA(2009)0259.
   
      (27)  Testi adottati, P6_TA(2009)0152.
   
      (28)  ĠU C 124 E, 25.5.2006, p. 549.